ДУА “СЯРЭДНЯЯ ШКОЛА №39 Г. Магілёва”

**Правілы вымаўлення і напісання е,ё,я.**

**(5клас)**

Настаўніца беларускай мовы

і літаратуры Даргевіч А.У.

2021

**Мэты:** пазнаёміць з кароткімі звесткамі з жыцця Якуба Коласа; узнавіць

змест казкі, разгледзець маральна-этычныя праблемы твора,

звярнуць увагу на вобразы маці-гары і дачушкі-крыніцы і спосабы

іх раскрыцця (аўтарскі погляд на падзеі і на герояў, апісанні

знешняга выгляду персанажаў, іх паводзін і перакананняў, клопатаў

і перажыванняў).

**Тып:** урок вывучэння новага матэрыялу.

**Абсталяванне:** партрэт пісьменніка, карткі з адказамі, карткі з прыказкамі,

малюнкі з выявамі сонейка, навальніцы, месяца.

**Ход урока**

1. **Арганізацыйны момант. Стварэнне настрою.**

Прыём «Каляровыя паперкі». На партах ляжаць выявы сонейка, навальніцы, месяца. Кожны вучань выбірае сабе адну. Потым настаўнік пытаецца і дае тлумачэнне. Сонейка – цудоўны настрой, вы прачнуліся і гатовы актыўна працаваць; навальніца – з раніцы нехта вас патурбаваў або сапсаваў вам настрой; месяц – вы яшчэ не прачнуліся для актыўнай працы на ўроку.

1. **Паведамленне тэмы і мэты**.

Разгарніце вашы сшыткі і запішыце дату. Тэму сённяшняга ўрока нам трэба разгадаць. Я падрыхтавала для вас некалькі пытанняў, адказаўшы на якія, мы зможам сфармуляваць тэму ўрока.

-Гэта слова прыйшло да нас з англійскай мовы. У перакладзе азначае народная мудрасць (фальклор). Запішыце ў сшыткі гэта слова і падкрэсліце 5 літару.

-У гэтых казках дзейнічаюць незвычайныя героі (казачныя асілкі, волаты), асноўную ролю выконваюць цудадзейныя прадметы (чароўны меч, дудачка, залаты гадзіннік). Чарадзейныя, падкрэсліце 3 літару.

-Багатыя, баязлівыя, гультаяватыя паны і простыя сяляне дзейнічаюць у гэтых казках. Бытавыя, падкрэсліце 2 літару.

-Фантастычнае апавяданне, заснаванае на паэтызацыі гістарычных падзей. Легенда, падкрэсліце 5 літару.

-Вобразнае апісанне ўтоенага прадмета, якое патрабуе разгадкі. Загадкі, падкрэсліце апошнюю літару.

- Народная прыказка сцвярджае: «Хто працуе, таму …шанцуе».

Падкрэсліце 4 літару.

-Апошняе пытанне. Трапнае народнае выслоўе, у якім прадказваецца пэўны вынік, пацверджаны шматвяковым народным вопытам (Многа снегу – многа хлеба). Прыкмета, падкрэсліце 8 літару.

-Якое слова мы атрымалі з падкрэсленых літар? Крыніца. Так, тэма

нашага ўрока: Казка «Крыніца».

Аўтар гэтага твора – пісьменнік, які пазірае на вас з партрэта. Гэта Якуб Колас. Сёння мы з вамі пазнаёмімся з некаторымі фактамі з жыцця пісьменніка, звернемся да яго казкі «Крыніца», да вобразаў маці-гары і дачушкі-крыніцы, агучым праблемы твора.

1. **Праца па тэме ўрока.**

Цікавыя факты пра Я. Коласа.

-Што вам вядома пра пісьменніка з пачатковых класаў? (Сапраўднае імя, месца нараджэння, вядомыя творы). Запіс у сшыткі тэмы і звестак. Першым слухачом паэта быў бацька, якому дванаццацігадовы Кастусь прачытаў верш «Вясна». (Дэманструецца фотаздымак з альбома). За гэты верш будучы пісьменнік атрымаў свой першы ганарар – срэбраны рубель. Аўтар вельмі любіў прыроду, шмат твораў ён прысвяціў прыродзе. Ён стварыў цэлы цыкл, які назваў «Казкі жыцця» . Выйшаў зборнік у 1921 г. у г. Коўна (Літва). У гэты цыкл увайшлі 32 казкі. (Дэманструецца вокладка кнігі).

А зараз звернемся непасрэдна да твора.

-Ці можна твор «Крыніца» назваць казкай? Дакажыце гэта.

-Які эпізод з твора вам запомніўся?

- З чаго пачынаецца твор. Знайдзіце апісанне крынічкі. Як аўтар яе характарызуе? (Вада – найчысцейшыя слёзы веснавых хмарак, беражкі – аксамітныя межы, скромная, сарамяжлівая). Запіс у сшыткі. -Які мастацкі сродак выкарыстоўвае аўтар, апісваючы крынічку. Як аўтар ставіцца да крынічкі? (Сімпатызуе ёй, гаворыць з цеплынёй).

**Фізкультхвілінка.**

Давайце ўявім, што знаходзімся каля крынічкі. Удыхнём паветра, дацягнемся да сонейка, прысядзем і ўявім, што перад намі празрыстая вада, паглядзім у яе люстра, устанем і вернемся да працы.

-Што расказвае нам аўтар пра маці-гару? Зачытаць. Запіс у сшыткі. (Моцна тужыла, думала аб далейшай долі сваёй дачкі, вяла з ёй размову пра будучыню). Каго вам нагадвае гара? (Клапатлівую маці).

Клапатлівая, мудрая, добрая. Як называецца такі аўтарскі прыём? (Адухаўленне).

-Чаго вельмі баялася гара? (Дачка пойдзе па няправільным шляху).

-Якія парады давала яна сваёй дачушцы? Зачытаць. (Памятаць сваю зямлю, маці, быць асцярожнай з чужынцамі, трымацца гурту).

-А як трэба сябе паводзіць, калі вы аказаліся адны на вуліцы? (Адказы вучняў).

-Што сталася з крынічкай? Зачытайце радкі з тэксту. (На яе шляху сустрэліся перашкоды: цяжкая глыба, вецер). Што азначаюць гэтыя паняцці?

-Ці знайшла крынічка сваё шчасце на чужой зямлі?

-Каго аўтар паказаў у вобразах гары і крыніцы? (Людзей).

-Над якімі пытаннямі прымушае нас задумацца аўтар? (Адносіны бацькоў і дзяцей, пошукі шчасця на чужыне).

**4. Праца з прыказкамі.**

Са слоў складзіце прыказкі. Растлумачце сэнс.

Хаткі, лепшай, маткі, няма, як, у роднай. Няма лепшай хаткі, як у роднай маткі.

Узгадаваць, грыбоў, не назбіраць, дзетак. Дзетак узгадаваць – не грыбоў назбіраць.

Загіне, і, на, камар, чужыне. На чужыне і камар загіне.

**5.Дамашняе заданне.**

Выразнае чытанне эпізода казкі, ілюстрацыя.

**6.Падвядзенне вынікаў.**

Зварот да задач, пастаўленых у пачатку ўрока. Выстаўленне адзнак. Зварот да каляровых картак.

Хаткі, лепшай, маткі, няма, як, у роднай.

Узгадаваць, грыбоў, не назбіраць, дзетак.

Загіне, і, на, камар, чужыне.

Няма лепшай хаткі, як у роднай маткі.

Дзетак узгадаваць – не грыбоў назбіраць.

На чужыне і камар загіне.

ФАЛЬ**К**ЛОР

ЧА**Р**АДЗЕЙНЫЯ

Б**Ы**ТАВЫЯ

ЛЕГЕ**Н**ДА

ЗАГАДК**І**

ШАН**Ц**УЕ

ПРЫКМЕТ**А**